

|  |  |
| --- | --- |
| **REPUBLIKA HRVATSKA** |  |
| **BJELOVARSKO BILOGORSKA ŽUPANIJA** |  |
| **GRAD DARUVAR** |  |
| **GRADSKO VIJEĆE** |  |
|  |  |
|  |  |

KLASA: 302-02/19-02/02

URBROJ: 2103-3-01-22-36

Daruvar, 24. veljače 2022. godine

Na temelju članka 42. stavka 1. alineje 9 Statuta Grada Daruvara («Službeni glasnik Grada Daruvara» broj 1/21) po prijedlogu gradonačelnika Grada Daruvara, Gradsko vijeće Grada Daruvara, na 5. sjednici održanoj dana 24. veljače 2022. godine donosi

**ODLKU**

**O UVJETIMA I NAČINU ZAKUPA RADNIH JEDINICA U DIGITALNOM INOVACIJSKOM CENTRU DARUVAR**

**Opće odredbe**

**Članak 1.**

(1) Ovom Odlukom utvrđuju se uvjeti i način zakupa radnih jedinica u objektu Digitalnog inovacijskog centra Daruvar na lokaciji J. J. Strossmayera 32 A (dalje: DIH), a posebno:

- kriteriji za dodjelu radnih jedinica,

- postupak dodjele radnih jedinica,

- zakup radnih jedinica,

- usluge DIH-a,

- visina i način plaćanja naknade za zakup radnih jedinica i usluga DIH-a,

- izlazak poduzetnika iz DIH-a,

- druga pitanja od važnosti za zakup radnih jedinica DIH-a.

(2) Popis radnih jedinica s oznakama i nazivom koje su raspoložive za zakup navedene su u tabelarnom prikazu:

|  |  |  |
| --- | --- | --- |
| Redni broj | Oznaka | Naziv |
| 1. | RJ1 | RADNA JEDINICA 1 |
| 2. | RJ2 | RADNA JEDINICA 2 |
| 3. | RJ3 | RADNA JEDINICA 3 |
| 4. | RJ4 | RADNA JEDINICA 4 |
| 5. | RJ5 | RADNA JEDINICA 5 |
| 6. | RJ6 | RADNA JEDINICA 6 |
| 7. | RJ7 | RADNA JEDINICA 7 |
| 8. | RJ8 | RADNA JEDINICA 8 |
| 9. | RJ9 | RADNA JEDINICA 9 |
| 10. | RJ10 | RADNA JEDINICA 10 |
| 11. | RJ11 | RADNA JEDINICA 11 |
| 12. | RJ12 | RADNA JEDINICA 12 |
| 13. | RJ13 | RADNA JEDINICA 13 |
| 14. | RJ14 | RADNA JEDINICA 14 |
| 15. | RJ15 | RADNA JEDINICA 15 |
| 16. | RJ16 | RADNA JEDINICA 16 |
| 17. | RJ17 | RADNA JEDINICA 17 |
| 18. | RJ18 | RADNA JEDINICA 18 |
| 19. | RJ19 | RADNA JEDINICA 19 |
| 20. | RJ20 | RADNA JEDINICA 20 |
| 21. | KD | KONFERENCIJSKA DVORANA |
| 23. | AS | AUDIO STUDIO |
| 24. | VS | VIDEO STUDIO |
| 25. |  | OSOBNO RAČUNALO |

Tablica broj 1 Popis radnih jedinica, prostora i opreme DIH-a

(3) Svaka radna jedinica u pravilu čini samostalni predmet zakupa, međutim zbog gospodarskog interesa postoji mogućnost spajanja dvije ili više radnih jedinica u jedan predmet zakupa.

(4) Tlocrt radnih jedinica DIH-a prilog je ovoj Odluci.

(5) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Kriteriji za dodjelu radnih jedinica Digitalnog inovacijskog centra Daruvar**

**Članak 2.**

(1) Pravo na zakup radnih jedinica imaju poduzetnici koji zadovoljavaju sljedeće uvjete:

- poduzetnici početnici

- postojeći poduzetnici

(2)Poduzetnici početnici su poduzetnici koji su u vrijeme podnošenja Zahtjeva za zakup radnih jedinica DIH-a upisani u odgovarajući registar (obrtni registar, sudski registar i dr.) najviše do 3 godine, iznimno za pravne subjekte koji su bili u stanju mirovanja (neaktivni) te su ponovno aktivirani i pokrenuti pod novim vodstvom.

(3) Poduzetnikom početnikom smatra se i osoba koje nije registrirana, ali namjerava obaviti registraciju u roku od 2 (dva) mjeseca od dana primitka Odluke o zakupu radne jedinice DIH-a.

(4) Postojeći poduzetnici su poduzetnici koji su u vrijeme podnošenja Zahtjeva za zakup radnih jedinica DIH-u upisani u odgovarajući registar (obrtni registar, sudski registar i dr.) više od 3 godine.

(5) Pravo na podnošenje zahtjeva imaju trgovačka društva, zadruge, obrti te fizičke osobe.

(6) Fizičke osobe imaju obvezu registrirati se u nadležnom registru u roku od dva mjeseca od dana primitka Odluke o zakupu radne jedinice DIH-a.

(7) Broj radnih jedinica koje poduzetnik, zadrugar, obrtnik ili fizička osoba može uzeti u zakup ovisi o broju zaposlenih unutar poduzeća, zadruge ili obrta.

(8) Poduzetnik, zadrugar, obrtnik ili fizička osoba može uzeti u zakup onaj broj radnih jedinica koliko ima zaposlenih u trenutku podnošenja Zahtjeva za zakup radnih jedinica u DIH-u, a najviše 4 radne jedinice.

(9) Zakupnik ne može radnu jedinicu dati u podzakup.

(10) Radna jedinica daje se u zakup na određeno vrijeme od 5 godina.

**Članak 3.**

(1) Poduzetnici koji ne mogu zakupiti radnu jedinicu DIH-a su:

- poduzetnici koji se bave priređivanjem igara na sreću,

- poduzetnici koji bi svojom djelatnošću (bukom i slično) remetili poslovanje ostalih poduzetnika u DIH-u,

- poduzetnici koji imaju obveze na ime javnih davanja koje prati Porezna uprava osim ako im je odgođena naplata ili odobrena obročna otplata koja se redovito podmiruje.

**Članak 4.**

(1) Stalni korisnici infrastrukture su osobe s kojima je sklopljen Ugovor o zakupu radnih jedinica DIH-a.

(2) Povremeni korisnici infrastrukture su osim osoba s kojima je sklopljen Ugovor o zakupu radnih jedinica DIH-a, dionici javnog i privatnog sektora, sudionici raznih edukativnih i promotivnih događanja koji povremeno koriste usluge infrastrukture poput konferencijske dvorane, audio studija, video studija.

**Postupak dodjele radnih jedinica Digitalnog inovacijskog centra Daruvar**

**Članak 5.**

(1) Za iskazivanje interesa za zakup radnih jedinica DIH-a Daruvar na lokaciji J. J. Strossmayera 32 A, Grad Daruvar objavljuje javni poziv za zakup (dalje: Javni poziv) i svu potrebnu dokumentaciju.

(2) Radna jedinica DIH-a daje se u zakup sukladno odredbama navedenim u ovoj Odluci.

(3) Poziv će se objaviti na oglasnoj ploči i službenoj stranici Grada Daruvara (www.daruvar.hr).

(4) Zahtjev s propisanom dokumentacijom dostavlja se poštom preporučeno na adresu Grada Daruvara, Trg kralja Tomislava 14, 43 500 Daruvar.

(5) Javni poziv trajno je otvoren do popunjenja svih radnih jedinica.

(6) Evaluaciju primljenih zahtjeva izvršit će Povjerenstvo za zakup radnih jedinica DIH-a u roku 15 dana od primitka zahtjeva.

(7) Ovlašćuje se Gradonačelnik Grada Daruvara da svojom odlukom imenuje predmetno povjerenstvo koje ima predsjednika i dva člana.

(8) Povjerenstvo za zakup radnih jedinica DIH-a donosi obrazloženi prijedlog odluke i dostavlja ga Gradonačelniku u roku od 15 dana.

(9) Gradonačelnik donosi odluku o zakupu rednih jedinica DIH-a u roku 7 dana od dostave obrazloženog prijedloga odluke.

**Članak 6.**

(1) Javni poziv sadrži sljedeće elemente:

- podatke o radnim jedinicama koji su predmet javnog poziva,

- kriterije i uvjete zakupa radnih jedinica DIH-a iz ove Odluke,

- jediničnu cijenu i način plaćanja naknade za zakup radnih jedinica iz ove Odluke,

- dokumentaciju koju je poduzetnik obvezan dostaviti uz Zahtjev za zakup radnih jedinica.

**Članak 7.**

(1) Poduzetnik, zadrugar ili fizička osoba koji iskaže interes za zakup radnih jedinica DIH-a obvezan je dostaviti sljedeću dokumentaciju:

- Zahtjev za zakup radnih jedinica DIH- a,

- presliku osobne iskaznice odgovorne osobe u pravnoj osobi ili fizičke osobe u slučaju ako zahtjev predaje fizička osoba

- dokaz o registraciji (izvod ili presliku rješenja iz odgovarajućeg registra),

- JOPPD obrazac, strana A za mjesec koji prethodi predaji Zahtjeva za zakup radnih jedinica DIH-a, ukoliko je primjenjivo,

- Potvrdu Porezne uprave o nepostojanju duga na ime javnih davanja koje prati Porezna uprava ne starija od 30 dana od dana podnošenja zahtjeva za zakup poslovnih jedinica u DIH-u ili Potvrdu Porezne uprave o postojanju duga na ime javnih davanja iz koje je razvidno da je odobrena obročna otplata duga ili odgoda naplate,

- Izjavu o korištenim potporama malih vrijednosti.

Poduzetnik početnik iz članka 2. stavka 1. ove Odluke koji još nije obavio registraciju obvezan je, osim navedene dokumentacije, dostaviti sljedeću dokumentaciju:

- Izjavu na propisanom obrascu, da će ukoliko njegov zahtjev za zakup radnih jedinica DIH-a bude prihvaćen, u roku od 2 (dva) mjeseca od datuma primitka Odluke o odobrenju zakupa radnih jedinica DIH-a registrirati u nadležnom registru.

(2) Povjerenstvo za zakup radnih jedinica DIH-a neće razmatrati Zahtjeve uz koje nije priložena potpuna dokumentacija, koja u svom sadržaju ne udovoljava zahtjevima navedenim u Javnom pozivu.

**Članak 8.**

(1) Zahtjevi poduzetnika za zakup radnih jedinica DIH-a obrađuju se prema redoslijedu vremena zaprimanja.

(2) Odluke o zakupu radnih jedinica, ovisno o ishodu vrednovanja zahtjeva, donose se do popunjenja svih radnih jedinica.

(3) U slučaju da su u trenutku zaprimanja zahtjeva za zakup radnih jedinica DIH-a sve radne jedinice zauzete, zahtjev se stavlja na listu čekanja.

(4) Nakon što se oslobodi odgovarajuća radna jedinica pristupa se obradi zahtjeva s liste čekanja.

**Članak 9.**

(1) Nakon donošenja Odluke o odobrenju zakupa radnih jedinica DIH-a Gradonačelnik zaključuje Ugovor s korisnikom kojim se uređuju međusobna prava i obveze vezani za zakup radnih jedinica DIH-a te korištenje drugih usluga DIH-a u skladu s ovom Odlukom.

(2) Rok za zaključenje Ugovora iz prethodnog stavka je 15 dana od dana donošenja Odluke o odobrenju zakupa radnih jedinica DIH-a za registrirane subjekte, odnosno 60 dana od dana donošenja Odluke o odobrenju zakupa radnih jedinica DIH-a za osobe koje u trenutku podnošenja prijave nisu registrirale djelatnost u nadležnom registru.

(3) Dokaz o registraciji djelatnosti u nadležnom registru do predviđenog roka dužni su dostaviti Gradonačelniku pisanim putem prije potpisivanja Ugovora.

(4) Ako izabrani prijavitelj ne pristupi zaključenju Ugovora u roku iz prethodnog stavka, smatra se da je odustao od prijave.

**Usluge Digitalnog inovacijskog centra Daruvar**

**Članak 10.**

(1) Osim prava na zakup radnih jedinica, njegovi stalni i povremeni korisnici mogu koristiti dodatne sadržaje i usluge DIH-a.

(2) Ostale usluge korištenja prostora i opreme utvrđene su Cjenikom usluga DIH-a:

1. Konferencijska dvorana - veličine 28 m2 prigodne za organizaciju poslovnih događaja, konferencija, prezentacija, edukacija ili sastanaka. Opremljena je sa 8 stolova i 12 stolica te prijenosnim računalom, projektorom i platnom,

2. Audio studio - opremljen s: digitalni miks pult, aktivni studijski monitor, stereo studijske slušalice, pjevački studijski mikrofon, stalak za pjevački studijski mikrofon, pjevački mikrofon, mikrofon za bubnjeve, računalo za obradu zahtjevnijih sadržaja,

3. Video studio - opremljen s: gimbal stabilizator, stativ za kameru, kondenzatorski mikrofon za kameru, rasvjetni LED paneli, stativ za rasvjetu, LED video prsten i stalak, digitalni fotoaparat, LED rasvjeta za kameru, green screen pozadina, reflektirajuća ploha, 2 računala za obradu zahtjevnijih sadržaja,

4. Tech lab – opremljen s: 3D printer s HEPA poklopcem i filterom, digitalni osciloskop, true RMS profesionalan multimetar, lemna stanica, lemna stanica na vrući zrak.

(3) Poduzetnici koji zakupe radnu jedinicu u DIH-u stječu pravo na jednu uslugu godišnje iz spektra usluga koje nudi Razvojna agencija Daruvar.

**Visina i način plaćanja naknade za zakup prostora i usluga Digitalnog inovacijskog centra Daruvar**

**Članak 11.**

(1) Cijena zakupa utvrđuje se Cjenikom usluga DIH-a koji je sastavni dio ove Odluke.

(2) Na promjenu cijene mogu utjecati promjene na tržištu ili druge opravdane okolnosti.

(3) O svakoj promjeni cijene Zakupnici će biti pravovremeno obaviješteni.

**Članak 12.**

(1) Zakupnik radnih jedinica i korisnik DIH-a ostvarit će potporu Grada Daruvara u smislu umanjena cijene na način kako slijedi:

* u 2022. godini - 100%,
* u 2023. godini - 75%,
* u 2024. godini - 50%,
* u 2025. godini - 20%.

(2) Zakupnik radnih jedinica i korisnik DIH-a za 2022. godinu, odnosno za vrijeme provođenja projekta „Development through Digital Innovative Hubs in Gradiška, Daruvar, Lipik and Kotor“ u okviru Interreg-IPA CBC Croatia - Bosnia and Herzegovina - Montenegro u potpunosti se oslobađa od naplate svih usluga DIH-a.

(3) Potpore po ovoj Odluci dodjeljuju se sukladno pravilima sadržanim u Uredbi Komisije EU br. 1407/2013 od 18. prosinca 2013. godine o primjeni članaka 107. i 108. Ugovora o funkcioniranju EU na de minimis potpore (Službeni list EU L 352).

**Članak 13.**

(1) Grad Daruvar ispostavljat će račun zakupniku radnih jedinica DIH-a i korisniku usluga DIH-a.

(2) Grad Daruvar snosit će sve troškove održavanja objekta, opreme, režijske troškove i čišćenja DIH-a.

**Izlazak poduzetnika iz Digitalnog inovacijskog centra Daruvar**

**Članak 14.**

(1) Ugovorne strane u svako vrijeme sporazumno mogu raskinuti ugovor iz članka 9. ove Odluke bez obzira na njegove odredbe o trajanju.

(2) Svaka od ugovorenih strana može jednostrano izjavom volje raskinuti ugovor iz članka 9. dostavom pisanog zahtjeva vlasniku i upravitelju DIH-a i uz otkazni rok od 30 dana.

**Članak 15.**

(1) Grad Daruvar će pokrenuti raskid ugovora iz članka 9. ove Odluke i prije isteka roka na koji je zaključen u sljedećim slučajevima:

- kad poduzetnik ne izvršava financijske obveze preuzete sklapanjem Ugovora o zakupu radne jedinice DIH-a,

- kad se poduzetnik ne pridržava pravila ponašanja/Kućnog reda u DIH-u te svojim ponašanjem remeti javni red i mir, kada šteti ugledu DIH-a odnosno Grada Daruvara

- kad poduzetnik ne koristi dodijeljenu radnu jedinicu ili je koristi protivno odredbama Ugovora iz članka 9. duže od 30 dana, osim u slučaju korištenja godišnjeg odmora, bolovanja, ranije najavljenog izostanka iz opravdanog razloga. O opravdanosti izostanka odluku donosi vlasnik ili upravitelj DIH-a.

- kad poduzetnik prestane poslovati ili pokrene postupak stečaja ili likvidacije o čemu mora obavijestiti vlasnika ili upravitelja DIH-a u roku 8 dana.

**Članak 16.**

(1) Nakon isteka ugovorenog roka ili raskida ugovara o zakupu zakupnik je dužan napustiti radnu jedinicu i predati istu u posjed vlasniku ili upravitelju DIH-a s pripadajućim namještajem i opremom u primjerenom stanju odnosno u stanju u kojem ih je primio prilikom stupanja u posjed, uvažavajući redovnu upotrebu.

(2) Vraćanje radnih jedinica vrši se potpisivanjem primopredajnog zapisnika između vlasnika ili upravitelja DIH-a i zakupnika.

**Završne odredbe**

**Članak 17.**

(1) Svi korisnici radnih jedinica DIH-a dužni su poslovne prostorije i opremu koristiti pažnjom dobrog gospodarstvenika na način i namjenu utvrđenu Ugovorom iz članka 9. ove Odluke.

(2) Informatičku opremu nije dozvoljeno iznositi izvan prostora DIH-a.

(3) Ostalu opremu DIH-a moguće je iznositi izvan prostora DIH-a samu uz prethodnu najavu vlasniku ili upravitelju DIH-a.

**Članak 18.**

(1) Za sve obveze koje se preuzmu provedbom ove Odluke, a koje će dospjeti u idućim godinama, sredstva će se osigurati u Proračunu Grada Daruvara.

(2) Obrazac Zahtjeva za zakup radnih jedinica u DIH-u, Obrazac Izjava za neregistrirane tvrtke, Obrazac Izjava o korištenim potporama male vrijednosti, cjenik, tlocrt radnih jedinica DIH-a, sastavni su dio ove Odluke i prilažu se na kraju.

**Članak 19.**

(1) Ova Odluka stupa na snagu u roku od 8 (osam) dana od dana objave u «Službenom glasniku Grada Daruvara».

**PREDSJEDNIK**

**Gradskog vijeća**

**Ivor Kovačko**